ג'יי מייקל סטרצ'ינסקי

תחילת חייו

סטרצ'ינסקי נולד בפטרסון, ניו ג'רזי לאוולין וצ'ארלס סטרצ'ינסקי, קתולים ממוצא בלארוסי-פולני. סביו היגרו לאמריקה לאחר המהפכה הרוסית. אביו נולד בארצות הברית, אך חי בפולין ובגרמניה. בילדותו גדל סטרצ'ינסקי הצעיר במקומות כאילינוי, דאלאס וקליפורניה. לסטרצ'ינסקי תעודת בוגר אוניברסיטה בפסיכולוגיה, סוציולוגיה, פילוסופיה וספרות מאוניברסיטת סן דייגו. בתקופת לימודיו הוא כתב מאמרים רבים לעיתון האוניברסיטה, "האצטק היומי", עד שהעיתון כינה אותו בהלצה "הג'ו היומי".
סטרצ'ינסקי כתב את המחזה הראשון שלו בגיל 17, סיטקום ראשון בגיל 21 ומכר את התסריט הקולנועי הראשון שלו בגיל 24. בהגיעו לגיל 28, כבר ניתן לו קרדיט על תסריטי סדרות טלוויזיה ורדיו, תריסר מחזות ומעל ל-150 מאמרי מגזינים. כמו כן, הוא הופיע במספר כנסים והרצאות והעביר שיעורים באומנותו.

טלוויזיה ורדיו

סטרצ'ינסקי החל לכתוב למדיום הטלוויזיוני בשנת 1983, החל מסדרות אנימציה וכלה בסדרות לייב אקשן, כאשר פילס את דרכו ככותב צוות עד להיותו מפיק בפועל. בשנות ה-80 היה סטרצ'ינסקי שותף לכתיבתן של סדרות כ"הי-מן ושליטי היקום", "מכסחי השדים - האמיתיים", "אזור הדמדומים" המחודש, "ווקר", "ג'ייק והשמן", "רצח במשיכת קולמוס" ו"קפטן כוח וחיילי המחר".
סטרצ'ינסקי הוא היוצר, הכותב הראשי והמפיק בפועל של סדרות המדע בדיוני "בבילון 5", סדרת ההמשך "קרוסייד" וכן הסדרה הפוסט-אפוקליפטית "ג'רמיה". סטרצ'ינסקי כתב 92 מתוך 110 פרקים לבבילון 5, כמו גם שיא שטרם נשבר של 59 פרקים רצופים בעונות השלישית, הרביעית והחמישית (למעט פרק אחד).
בשנת 2004, פנו אולפני פרמאונט לסטרצ'ינסקי בהצעה להפיק את "מסע בין כוכבים: אנטרפרייז", אולם הוא סירב. בשנת 2005 הוא החל בכתיבת תסריטים נוספים לסדרת בבילון 5, פרויקט שהסתיים ביוני 2008.

קולנוע

סטרצ'ינסקי עבד גם בסרטי קולנוע וטלוויזיה. בנוסף לשישה סרטים המבוססים על סדרת "בבילון 5", הוא כתב את התסריט לסרט הטלוויזיה "המקרה המוזר של ד"ר ג'קיל ומר הייד" עבור רשת Showtime, המבוסס על ספרו של רוברט לואיס סטיבנסון, כמו גם סרט לסדרת "רצח במשיכת קולמוס", אותו גם הפיק.
החל מ-2006, שינה סטרצ'ינסקי את מעמדו לכותב תסריטים מהשורה הראשונה, כאשר עבד עם שחקנים ובמאים כקלינט איסטווד, אנג'לינה ג'ולי, בראד פיט, טום הנקס, ג'ון מלקוביץ', פול גרינגראס, רון הווארד, האחיות וצ'אוסקי, וולפגנג פטרסון והמפיק ג'ואל סילבר.
ביוני 2006, רכשו אולפני יוניברסל את הזכויות להפקת מותחן קולנועי על פי תסריטו של סטרצ'ינסקי, "ההחלפה", שאותו ביים קלינט איסטווד. הסרט נבחר להשתתף בפסטיבל הקולנוע בקאן בשנת 2008. ביוני 2007 החל סטרצ'ינסקי לעבוד על תסריט לסרט לייב אקשן שיעסוק בדמות הקומיקס הגולש הכסוף.
ביוני 2008, ציין מגזין וראייטי את שמו של סטרצ'ינסקי כאחד מעשרת התסריטאים המשפיעים ביותר בתעשייה, אשר עובד בימים אלה על מספר תסריטים, בהם עיבוד קולנועי ל"העדשאי". באוקטובר 2008 נודע כי סטרצ'ינסקי עובד על עיבוד קולנועי מחודש לסרט המדע בדיוני הקלאסי "הכוכב האבוד".

ספרות

סטרצ'ינסקי כתב שלוש נובלות אימה (Demon Night, Othersyde, Tribulations), כמו גם 20 סיפורים קצרים שאותם אסף לשני מקבצים – "Tales from the New Twilight Zone" ו-"Straczynski Unplugged". הוא כתב את סיפור המסגרת לתשעה ספרים בסדרת "בבילון 5" ופיקח אישית על שלוש נובלות המבוססות על הסרטים "בבילון 5: בהתחלה", "בבילון 5: החלל השלישי" ו"בבילון 5: קריאה לנשק". הוא אף כתב ארבעה סיפורים קצרים על הסדרה.
סטרצ'ינסקי גם כותב טורים ומבקר ספרותי בכתבי עת כלוס אנג'לס טיימס, טיים מגזין, "לוס אנג'לס הראלד אקזמינר" ו"מגזין אזור הדמדומים". הוא כתב את "הספר השלם לתסריטאות" (ISBN 1-85286-882-1), המשמש כחומר למידה בסדנאות לתסריטאות.

קומיקס

סטרצ'ינסקי נודע כחובב קומיקס, והחל לכתוב חוברות קומיקס עוד בשנות ה-80. עבודותיו המוקדמות כוללות את "Teen Titans Spotlight #13", "The Twilight Zone #2", "Star Trek #16", "Babylon 5 #1" וכן את המיני סדרה "Babylon 5: In Valen's Name".
בשנת 1999 החל לכתוב את חוברות הקומיקס "Rising Stars" של חברת אימג' קומיקס, עד ליצירת חותם משלו, "Joe's Comics", שבו כתב את המיני סדרה "Midnight Nation". או-אז, החתימה אותו מארוול קומיקס לליין חוברות "ספיידרמן המדהים", בשנים 2001–2007. מאז כתב לחוברות נוספות בחברה, בהן "ארבעת המופלאים" ו"תור".
נכון ל-2010, החוזה של סטרצ'ינסקי עם מארוול הסתיים, והוא כותב עבור חברת DC קומיקס בסדרת חוברות "האמיצים והנועזים", "וונדר וומן" (החל מחוברת מספר 600) ו"סופרמן" (החל מחוברת מספר 700 וסדרת "סופרמן: ארץ-1").